Diari Oficial de la Generalitat Valenciana


Sumari del DOGV 7248, del 04-04-2014 (2014/2841)

RESOLUCIÓ de 20 de març de 2014, de la Subdirecció General de Relacions Laborals, de la Direcció General de Treball, Cooperativisme i Economia Social, per la qual es disposa el registre i la publicació del text del conveni col·lectiu de l'empresa Grupo G Protección y Seguridad, SA (Codi: 54454195049827).
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7248

Data del DOGV
:   04-04-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/2841


Data del document
:   20-03-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 20 de març de 2014, de la Subdirecció General de Relacions Laborals, de la Direcció General de Treball, Cooperativisme i Economia Social, per la qual es disposa el registre i la publicació del text del conveni col·lectiu de l'empresa Grupo G Protección y Seguridad, SA (Codi: 17334228983677). [2014/2841]  
Vist el text del conveni col·lectiu de l'empresa Grupo G Protección y Seguridad, SA, subscrit per la Comissió Negociadora, la qual està integrada per representants de l'empresa, i per part dels treballadors, per tres delegats de personal del Sindicat Independent, i de conformitat amb el que disposen l'art. 90, apartats 2 i 3 del Reial Decret Legislatiu 1/1995, de 24 de març, del text refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió Negociadora, i depòsit del text del conveni.  
  
Segon  
Disposar la seua publicació en el Diari Oficial de la Comunitat Valenciana.  
  
València, 20 de març de 2014.- El subdirector General de Relacions Laborals: Reyes Maximiliano Coronado Coronado.  
  
  
Conveni col·lectiu de l'empresa Grupo G Protección y Seguridad, SA, 2014-2017  
  
La difícil situació econòmica d'Espanya en el moment actual afecta la majoria dels sectors de la producció, entre els quals es troba la seguretat privada.  
Esta situació, unida a les negatives previsions existents sobre la persistència de la recessió econòmica d'Espanya, ha pogut ser afrontada per Grupo G Protección y Seguridad, SA, gràcies als diversos acords a què s'ha arribat en els últims anys amb la representació dels treballadors en matèria de salaris, jornada i distribució irregular del temps de treball, acords que han produït una disminució en els costos salarials de la companyia i que han permés que es mantinga activa en el mercat, si bé, no exempta de dificultats. Tant la direcció d'esta companyia com els seus delegats de personal estan convençuts que cal continuar en esta mateixa línia d'acords, ja que les dificultats encara són moltes, sense perjuí de mantindre reunions periòdiques en què s'acorden millores salarials segons vagen millorant els resultats econòmics de l'explotació.  
  
Amb este ànim, les parts, fent ús de les possibilitats de negociació reconegudes en els articles 82 i 83 de l'Estatut dels Treballadors, i reconeixent-se la prioritat aplicativa de determinades matèries en els convenis col·lectius d'empresa, article 84 de l'Estatut dels Treballadors, han culminat un procés de negociació amb la firma d'este conveni col·lectiu de l'empresa Grupo G Protección y Seguridad, SA, per als anys 2014 a 2017, ambdós inclosos.  
Tant la direcció d'esta empresa com els delegats de personal estan convençuts que amb este acord la companyia podrà mantindre el major nombre possible de llocs de treball, tot això amb l'esperança que l'economia tendisca a recuperar-se en este període, atés el marge que implica el present acord, que constituïx una aposta de futur per la viabilitat de l'empresa amb condicions de treball i econòmiques dignes per als treballadors.  
CAPÍTOL I  
  
Article 1. Àmbit personal i funcional  
El present conveni col·lectiu obliga la direcció i tots els treballadors que presten els seus servicis en l'empresa Grupo G Protección y Seguridad, SA, siga quina siga l'activitat que presten en l'empresa.  
  
  
Article 2. Àmbit territorial  
El present conveni col·lectiu se circumscriu a l'àmbit territorial on en cada moment realitze la seua activitat mercantil l'empresa Grupo G Protección y Seguridad, SA.  
  
Article 3. Àmbit temporal  
El present conveni entrarà en vigor el dia 1 de gener de 2014, amb independència de la data de la seua publicació en el diari oficial que corresponga, mantindrà la seua vigència fins al 31 de desembre de 2017 i quedarà prorrogat íntegrament fins la seua substitució per un altre conveni del mateix àmbit i eficàcia.  
  
Article 4. Denúncia  
La denúncia del present conveni s'entendrà automàtica en el moment del seu venciment, en este cas, el 31 de desembre de 2017. No obstant això, la comissió negociadora del conveni es constituirà en la primera setmana del mes de setembre de 2017.  
  
Article 5. Compensació, absorció i garantia ad personam  
Les condicions contingudes en este conveni col·lectiu són compensables i absorbibles respecte al que van regir anteriorment, estimades en el seu conjunt i còmput anual.  
  
Article 6. Comissió paritària  
1. Es constituïx una comissió paritària per a la interpretació i aplicació del present conveni, que estarà integrada per dos membres de la representació dels treballadors i el mateix nombre de representants de l'empresa.  
2. La comissió fixa com a seu de les reunions el domicili de l'empresa.  
3. La comissió es reunirà, prèvia convocatòria de qualsevol dels components, per mitjà de comunicació fefaent (carta certificada, fax o un altre mitjà acreditatiu d'esta), almenys amb set dies d'antelació a la celebració de la reunió. A la comunicació s'acompanyarà un escrit on es plantege de manera clara i precisa la qüestió objecte d'interpretació.  
  
4. Perquè les reunions siguen vàlides, prèvia convocatòria, hauran d'assistir-hi un nombre del 50 % de membres per cada una de les representacions.  
5. La comissió paritària prendrà els acords per majoria simple de vots de cada una de les representacions. En les situacions de conflicte o desacord d'impossible solució, la comissió paritària sotmetrà la discrepància als procediments de solució autònoma de conflictes recollits en el V Acord de Solució Extrajudicial de Conflictes Laborals de la Comunitat Valenciana.  
6. Expressament s'acorda que el pronunciament de la comissió paritària tindrà un caràcter vinculant quan les qüestions derivades de la interpretació o aplicació del present conveni els siguen sotmeses per ambdós parts, sempre que el pronunciament es produïsca per unanimitat dels membres assistents a la comissió paritària. El dit pronunciament serà incorporat en el text del conveni següent, en virtut de la redacció que s'acorde en el moment de la seua negociació.  
  
7. Són funcions de la comissió paritària les següents:  
a) Interpretar la totalitat dels articles d'este conveni.  
b) Celebrar la conciliació preceptiva en la interposició de conflictes col·lectius que suposen la interpretació de les normes del present conveni.  
c) Fer un seguiment de l'aplicació del que s'ha pactat.  
  
  
  
CAPÍTOL II  
Organització de treball  
  
Article 8. Principis generals  
1. L'organització pràctica del treball, amb subjecció a este conveni i a la legislació vigent, és facultat de la direcció de l'empresa.  
2. Sense minva de l'autoritat que correspon a la direcció, els representants dels treballadors tindran funcions d'informació, orientació i proposta en allò que s'ha relacionat amb l'organització i racionalització del treball, de conformitat amb l'Estatut dels Treballadors i la resta de legislació vigent.  
  
Article 9. Normes  
L'organització del treball comprén les normes següents:  
a) La determinació i exigència d'una activitat i un rendiment a cada treballador.  
b) L'adjudicació a cada treballador del nombre d'elements o de la tasca necessària corresponent al rendiment mínim exigible.  
c) La fixació de normes de treball que garantisquen l'òptima realització i seguretat dels servicis propis de l'activitat, que han de constar per escrit, i establir el quadro de premis i de sancions adequats al compliment o incompliment d'estes normes.  
d) L'exigència d'atenció, prudència, pulcritud, vigilància en robes, efectes, útils, armes, vehicles i la resta d'elements que componen l'equip personal, així com de les altres instal·lacions i béns anàlegs de l'empresa i dels seus clients.  
e) La mobilitat i redistribució del personal de l'empresa típiques de l'activitat, per mitjà de l'establiment dels canvis de llocs de treball, desplaçaments i trasllats que exigisquen les necessitats de l'organització de la producció, d'acord amb les condicions pactades en este conveni. En tot cas es respectarà la categoria professional i esta potestat no podrà repercutir en el seu perjuí econòmic per al treballador afectat.  
  
f) La fixació d'una fórmula de càlcul de la retribució de manera clara i senzilla perquè els treballadors puguen comprendre-la fàcilment, inclús en els casos en què s'aplique un sistema de remuneració amb incentius o primes.  
g) La realització de les modificacions en els mètodes de treball; les distribucions de personal; el canvi de funcions; la qualificació professional; les retribucions, siguen amb incentius o sense; la quantitat i qualitat de treball, raonablement exigibles.  
h) El manteniment de les normes d'organització de treball, tant individualment com col·lectivament, que emanen d'este conveni. Individualment, inclús en els casos de disconformitat del treballador, expressada a través dels seus representants, es mantindran estes normes fins que no existisca una resolució del conflicte per part de l'autoritat competent. Pel que fa al conflicte col·lectiu, el manteniment de la norma o normes que el motiven quedarà en suspens fins que es dicte la resolució per part de l'autoritat competent, sense perjuí de la conciliació preceptiva prevista en este conveni, excepte en els casos d'urgència o imperiosa necessitat que posen en perill la continuïtat de la prestació dels servicis.  
  
  
CAPÍTOL III  
Prestació del treball  
  
Article 10  
El caràcter confidencial de la prestació del servici fa especialment exigible que els treballadors subjectes a este conveni mantinguen amb especial rigor els secrets relatius a l'explotació i negocis de l'empresa i d'aquelles a què es presten els servicis, tot això d'acord amb el que establix la legislació vigent.  
  
CAPÍTOL IV  
Classificació del personal  
  
Secció 1. Classificació segons la permanència  
  
Article 11  
1. En funció de la seua duració, els contractes de treball podran concertar-se per temps indefinit, per duració determinada i per qualsevol altra modalitat de contracte de treball autoritzada per la legislació vigent.  
2. Serà personal contractat per a obra o servici determinat aquell la missió del qual consistisca a atendre la realització d'una obra o servici determinat dins de l'activitat normal de l'empresa. Este tipus de contracte quedarà resolt per les causes següents:  
a) Quan es finalitze l'obra o el servici.  
b) Quan el client resolga el contracte d'arrendament de servicis, siga quina siga la causa.  
c) Quan el contracte d'arrendament de servicis es resolga parcialment pel client, es produirà automàticament una extinció parcial equivalent dels contractes de treball adscrits al servici.  
A l'efecte de la determinació dels treballadors afectats per esta situació, es triaran primer els de menor antiguitat i, en cas de tindre la mateixa, es valoraran les càrregues familiars.  
3. Serà personal eventual aquell que ha sigut contractat per l'empresa en ocasió de prestar servicis per a atendre les exigències circumstancials del mercat, l'acumulació de tasques o l'excés de comandes, inclús si es tracta de l'activitat normal de l'empresa, com ara servicis de vigilància extraordinària o allò que s'ha realitzat per a fires, concursos i exposicions.  
4. Serà personal interí, aquell que es contracte per a substituir un altre treballador de l'empresa amb dret a reserva del lloc de treball, durant la seua absència per incapacitat temporal, vacacions, supòsits de, compliment de sancions, etc.  
5. Serà personal temporal aquell que haja sigut contractat en virtut de les disposicions legals vigents i específiques per a este tipus de contracte.  
6. Tant el règim jurídic d'estos tipus de contractes com el d'aquells altres no inclosos en este article, serà l'establit en les disposicions legals vigents en cada moment.  
  
Article 12. Contractes indefinits  
Serà fix en plantilla:  
a) El personal contractat per temps indefinit una vegada haja superat el període de prova.  
b) El personal eventual, la relació contractual del qual supere els límits dels distints tipus de contractes temporals, de conformitat amb el que establix la legislació vigent.  
c) El personal que haja sigut contractat per a servicis determinats i continue prestant servicis en l'empresa una vegada estos han acabat, o preste servicis per als quals no ha sigut contractat.  
d) El personal interí, que una vegada reincorporat al servici el substituït, continue prestant servicis de caràcter permanent no interí en l'empresa.  
  
Secció 2. Classificació segons la funció  
  
Article 13  
1. Les classificacions del personal consignades en el present conveni col·lectiu són merament enunciatives, no limitadores i no suposen l'obligació de tindre proveïdes totes les places i categories enumerades, si les necessitats i volum de l'empresa no ho requerixen. En este aspecte serà informada la representació dels treballadors.  
2. No són, així mateix, exhaustives les distintes comeses assignades a cada categoria o especialitat perquè tot treballador inclòs en l'àmbit funcional d'este conveni està obligat a efectuar els treballs i les operacions que li ordenen els seus superiors dins de les comeses generals de la seua competència i sense detriment de la seua dignitat professional.  
3. Des del mateix moment en què un treballador realitze les tasques específiques d'una categoria professional determinada i definida en el present conveni, haurà de ser remunerat, almenys, amb el nivell retributiu que per a esta categoria s'assigne, tot això sense perjuí de les normes reguladores dels treballs de categoria superior o inferior.  
  
Article 14. Classificació general  
El personal que preste els seus servicis en l'empresa es classificarà, per raó de les seues funcions, en els grups que a continuació s'indiquen:  
I. Personal directiu, titulat i tècnic. Este grup comprén:  
  
a) Director general.  
b) Director comercial.  
c) Director administratiu.  
d) Director tècnic.  
e) Director de personal.  
f) Cap de personal.  
g) Cap de seguretat.  
h) Titulat de grau superior i titulat de grau mitjà. Tècnic de prevenció de grau superior.  
i) Delegat provincial gerent.  
  
II. Personal administratiu, tècnic d'oficina i vendes. Este grup comprén:  
A) Administratius.  
a) Cap de primera.  
b) Cap de segona.  
c) Oficial de primera.  
d) Oficial de segona.  
e) Hoste/essa.  
f) Auxiliar.  
g) Telefonista.  
h) Aspirant.  
  
B) Tècnics i especialistes d'oficina.  
a) Analista.  
b) Programador d'ordinador.  
c) Operador gravador d'ordinador.  
d) Tècnic de formació i tècnic de prevenció de grau intermedi.  
  
e) Delineant projectista.  
f) Delineant.  
  
C) Personal de vendes.  
a) Cap de vendes.  
b) Tècnic comercial.  
c) Venedor promotor.  
  
III. Personal de quadros intermedis. Este grup comprén:  
a) Cap de trànsit.  
b) Cap de vigilància.  
c) Cap de servicis.  
d) Cap de cambra o tresoreria de manipulat.  
e) Inspector (de vigilància, de trànsit, de servicis).  
f) Coordinador de servicis.  
g) Supervisor de CRA.  
  
IV. Personal operatiu. Comprén les categories següents:  
A) Habilitat.  
a) Vigilant de seguretat de transport conductor.  
b) Vigilant de seguretat de transport d'explosius conductor.  
c) Vigilant de seguretat de transport.  
d) Vigilant de seguretat de transport d'explosius.  
e) Vigilant de seguretat.  
f) Vigilant d'explosius.  
g) Guarda particular de camp (pesca marítima, caça, etc.)  
  
B) No habilitat.  
a) Comptador pagador.  
b) Operador de central receptora d'alarmes.  
c) Auxiliar de servicis.  
d) Porter.  
  
V. Personal de seguretat mecànica i electrònica. Comprén les categories següents:  
a) Encarregat.  
b) Ajudant encarregat.  
c) Revisor de sistemes.  
d) Oficial de primera mecànica i electrònica.  
e) Oficial de segona mecànica i electrònica.  
f) Oficial de tercera mecànica i electrònica.  
g) Especialista.  
h) Operador de suport tècnic.  
i) Aprenent.  
  
VI. Personal d'oficis diversos. Comprén:  
a) Oficial de primera.  
b) Oficial de segona.  
c) Ajudant.  
d) Peó.  
e) Aprenent.  
  
VII. Personal subaltern. L'integren:  
a) Conductor.  
b) Ordenança.  
c) Magatzemista.  
d) Netejador/a.  
  
Article 15. Personal directiu, titulat i tècnic  
a) Director general. És qui, amb el títol adequat o una àmplia preparació teoricopràctica, assumix la direcció i responsabilitat de l'empresa, programant i controlant el treball en totes les seues fases.  
b) Director comercial. És qui, amb el títol adequat o una àmplia preparació teoricopràctica, assumix la direcció i responsabilitat de les funcions mercantils en el seu més ampli sentit i planifica, controla i programa la política comercial de l'empresa.  
c) Director administratiu. És qui, amb títol adequat o una àmplia preparació teoricopràctica, assumix la direcció i responsabilitat de les funcions administratives en el seu més ampli sentit i planifica, programa i controla l'administració de l'empresa.  
d) Director tècnic. És qui, amb el títol adequat o una àmplia preparació teoricopràctica, assumix la direcció i responsabilitat del departament tècnic de l'empresa, aplicant els seus coneixements a la investigació, anàlisi i execució d'activitats pròpies dels seus coneixements.  
  
e) Director de personal. És qui, amb el títol adequat o una àmplia preparació teoricopràctica, assumix la direcció i responsabilitat de les funcions relacionades amb la gestió de personal en el seu ampli sentit.  
f) Cap de personal. El cap de personal serà el responsable del reclutament, la selecció i l'admissió del personal, i de la planificació, la programació, el control i l'administració del personal de l'empresa.  
g) Cap de seguretat. És el cap superior de qui depenen els servicis de seguretat i el personal operatiu de l'empresa, i el responsable de la preparació professional dels treballadors a càrrec seu.  
h) Titulat de grau superior i titulat de grau mitjà. Tècnic de prevenció de grau superior. Titulats són aquells que apliquen els seus títols de grau superior (llicenciatura i doctorat) o grau mitjà (diplomat universitari, graduat social) i els coneixements a estos a causa del procés tècnic de l'empresa. El tècnic de prevenció exercirà les funcions de prevenció, avaluació, planificació preventiva i altres a què es referix l'article 37 del RD 39/1997, de 17 de gener, i ha de tindre la formació a què es referix este precepte.  
  
i) Delegat provincial gerent. És el treballador que actua com a màxim representant d'empresa a la província i assumix les funcions de direcció, representació i organització en l'àmbit d'esta.  
  
Article 16. Personal administratiu  
A) Administratius  
a) Cap de primera. Cap de primera és qui, proveït o no de poders limitats, està encarregat i té la responsabilitat directa de l'oficina de l'empresa. Depenen d'ell diverses seccions administratives, a les quals imprimix unitat. Ho serà el cap de compres, responsable de l'aprovisionament i compra de material i utillatge, que està sota el control i la instrucció de la direcció administrativa de l'empresa.  
b) Cap de segona. És qui, proveït o no de poder limitat, està encarregat d'orientar, suggerir i donar unitat a la secció o dependència administrativa que tinga a càrrec seu, així com de distribuir els treballs entre el personal que d'ell depén.  
c) Oficial de primera. És l'empleat que actua sota les ordes d'un cap i té a càrrec seu un treball d'acabat que requerix un càlcul, un estudi, una preparació i unes condicions adequades.  
d) Oficial de segona. És l'empleat que amb iniciativa i responsabilitat restringida, subordinat a un cap, realitza tasques administratives i comptables de caràcter secundari que requerixen coneixements generals de la tècnica administrativa.  
e) Hoste/ssa. És la persona major de 18 anys encarregada de rebre els clients, proporcionar la informació que sol·liciten, anunciar-los i conduir-los davant de la persona o persones amb qui desitgen parlar, atendre les sol·licituds d'informació o d'entrevistes, concerta-les, preparar-les en el seu aspectes formals i, en general, està encarregada de les bones relacions entre els clients i l'empresa. Normalment parlarà dos idiomes, incloent-hi el d'origen.  
f) Auxiliar. És l'empleat que dedica la seua activitat a tasques i operacions administratives elementals i, en general, a les purament mecàniques inherents al treball de l'oficina.  
g) Telefonista. És l'empleat que té com principal missió estar al servici i atenció d'una centraleta telefònica que demana realitzar tasques administratives auxiliars.  
h) Aspirant. És l'empleat que s'inicia en els treballs de comptabilitat, burocràtics o de vendes, per a assolir la necessària pràctica professional. No podrà romandre en esta categoria més d'un any, data en què passarà a la categoria d'auxiliar administratiu o venedor, segons els casos.  
  
B) Tècnics i especialistes d'oficina.  
a) Analista. Verifica anàlisis orgàniques d'aplicacions complexes per a obtindre la solució mecanitzada d'estes pel que fa a la cadena d'operacions que s'ha de seguir, documents que s'han d'obtindre, el disseny d'estos, els fitxers que s'han de tractar, la posada a punt de les aplicacions, la creació de jocs d'assaig, l'enumeració de les anomalies que puguen produir-se i la definició del seu tractament, la col·laboració al programa de les proves de «lògica» de cada programa i la finalització dels expedients d'aplicacions complexes.  
b) Programador d'ordinador. Li correspon estudiar els programes complexos definits per les anàlisis, confeccionant organigrames detallats de tractament; redactar programes en el llenguatge de programació que li siga indicat; confeccionar jocs d'assaig; posar a punt els programes i completar els expedients tècnics d'estos, i documentar el manual de consola.  
c) Operador gravador d'ordinador. Maneja els ordinadors per al tractament de la informació introduint dades, si és el cas, interpreta i desenrotlla les instruccions i ordes per a la seua explotació.  
d) Tècnic de formació i tècnic de prevenció de grau intermedi. El tècnic de formació és l'empleat que, degudament acreditat pel Ministeri de l'Interior, impartix ensenyança en centres de formació per a l'actualització i ensinistrament del personal de seguretat privada. El tècnic de prevenció de grau intermedi és l'empleat que, amb la formació prevista en l'article 36 del RD 39/1997, de 17 de gener, realitza les funcions de prevenció, avaluació, planificació preventiva i altres a què es referix el dit precepte.  
e) Delineant projectista. És l'empleat que, dins de les especialitats pròpies de la secció en què es treballe, projecta o detalla els treballs del tècnic superior, a les ordes de qui actua. És qui, sense superior immediat, realitza el que personalment concep segons les dades i condicions tècniques exigides pels clients o per l'empresa.  
f) Delineant. És el tècnic que està capacitat per al desenrotllament de projectes senzills, l'alçament o interpretació de plànols i treballs anàlegs.  
  
C) Personal de vendes.  
a) Cap de vendes. És qui, proveït o no de poders limitats, sota el control i la instrucció de la direcció comercial de l'empresa, està encarregat i té la responsabilitat directa de la promoció comercial i captació de clients per a l'empresa.  
b) Tècnic comercial. És qui, sota les ordes del cap de vendes, realitza per a l'empresa funcions de prospecció de mercat i de coordinació, si és el cas, de venedors i promotors.  
c) Venedor promotor de vendes. És l'empleat adscrit al departament comercial de l'empresa, i al seu únic servici, que realitza les funcions de prospecció del mercat i la promoció i venda dels servicis de seguretat, realitzant els desplaçaments necessaris tant per a la captació de clients com per a la seua atenció, una vegada contractats.  
  
  
Article 17. Personal de quadros intermedis  
a) Cap de trànsit. És qui, sota les ordes directes del cap de seguretat, amb iniciativa i responsabilitat, té a càrrec seu la prestació dels servicis de conducció i trasllat de cabals, fons, valors, joies, i altres béns valuosos, i té sota les seues ordes la totalitat dels vigilants de seguretat conductors i els vehicles blindats. A més, és responsable de la distribució, el control del personal esmentat, els vehicles, els trajectes, les rutes, els consums, el manteniment i la conservació del parc mòbil, així com dels vigilants de seguretat mentres formen la dotació del vehicle.  
  
b) Cap de vigilància. És qui, sota les ordes directes del cap de seguretat, amb iniciativa i responsabilitat, té a càrrec seu la direcció pràctica de la prestació dels servicis de vigilància i protecció de locals, béns o persones; l'escorta en la conducció de cabals, fons, etc., distribuint i controlant el personal esmentat, així com el manteniment i la conservació de l'equip i les armes de la totalitat del personal vigilant.  
  
c) Cap de servicis. És el responsable de planificar, controlar, orientar, dirigir i donar unitat a les distintes seccions productives de l'empresa i de la bona marxa i coordinació del treball realitzat en les zones i equips productius d'esta.  
d) Cap de cambra o tresoreria de manipulat. És el responsable de planificar, controlar, orientar, dirigir i donar unitat a les distintes seccions productives de l'empresa relacionades amb el comptatge i la manipulació d'efectiu en la divisió de transport de fons.  
e) Inspector. És aquell l'empleat que té per missió verificar i comprovar l'exacte compliment de les funcions i obligacions atribuïdes a vigilants, conductors i la resta d'empleats; donar compte immediat al cap de servicis corresponent de les incidències que observe en la prestació dels servicis; prendre les mesures d'urgència que crega oportunes en els casos de pertorbació de l'orde públic, de trànsit o accidents, i encarregar-se de mantindre la disciplina i pulcritud entre els seus empleats. Podrà ser de vigilància, de trànsit, de servicis, etc., segons corresponga.  
  
f) Coordinador de servicis. És l'empleat que, sota les ordes directes del cap de servicis, té com a funció la coordinació d'un o més servicis de l'empresa, la solució de les incidències que puguen sorgir en estos per a una major eficàcia i compliment.  
  
g) Supervisor de CRA. És l'empleat encarregat de coordinar les funcions dels operadors de receptors d'alarma, resoldre els dubtes i incidències que es produïsquen en este servici, així com les reclamacions operatives d'este personal.  
  
Article 18. Personal operatiu  
A. Habilitat  
A.1. Personal operatiu habilitat adscrit a servicis de transport de fons. La tripulació de cada vehicle blindat està composta per un vigilant de seguretat de transport conductor i dos vigilants de seguretat de transport. Els vigilants de seguretat que esporàdicament realitzen funcions de vigilant de transport o de vigilant conductor percebran les mateixes retribucions que els que tinguen estes categories laborals durant el temps que presten els dits servicis de transport.  
  
a) Vigilant de seguretat de transport conductor. És el vigilant de seguretat que té l'adequat permís de conduir i coneixements mecànics elementals en automòbils. Efectuarà les funcions següents:  
  
a.1) Conduir vehicles blindats.  
b.1) Cuidar del manteniment i conservació dels vehicles blindats. Així mateix, cuidar de les tasques de neteja d'estos, dins de les adequades instal·lacions de l'empresa i amb els mitjans adequats o, a falta d'això, en instal·lacions de l'exterior, dins de la jornada laboral.  
  
c.1) Donar, si se li exigix, un part diari i per escrit del trajecte efectuat, de l'estat de l'automòbil i dels consums d'este.  
d.1) Comprovar els nivells d'aigua i oli del vehicle, completar-los si faltara algun dels dos, i donar part al cap de trànsit.  
e.1) Revisar diàriament els depòsits de líquid de frens i d'embragatge, i donar compte de les pèrdues observades.  
f.1) Revisar els nivells d'oli del motor i comunicar al cap de trànsit la data de la seua reposició periòdica.  
g.1) Cuidar el manteniment dels pneumàtics del vehicle i revisar la seua pressió una vegada per setmana.  
h.1) Altres funcions complementàries a què fa referència el plus d'activitat del personal de transport de fons.   
Com que té la categoria i qualitat de vigilant de seguretat, realitzarà les tasques pròpies d'ell, en la mesura que siguen compatibles amb la conducció del vehicle blindat.  
b) Vigilant de seguretat de transport. És el vigilant que, amb les atribucions del seu càrrec, desenrotlla la seua tasca en el servici de transport i custòdia de béns i valors, és responsable de la facturació dels valors quan esta li siga assignada i ha d'exercir la tasca de càrrega i descàrrega d'estos, col·laborant amb el vigilant de seguretat conductor en les tasques de manteniment i neteja del vehicle dins de la seua jornada laboral, així com les altres funcions complementàries a què fa referència el plus d'activitat del personal de transport de fons. La càrrega i descàrrega es realitzarà de manera que els vigilants tinguen en tot moment la llibertat de moviment necessària per a utilitzar l'arma reglamentària. El pes que haurà de suportar d'una sola vegada no excedirà de 15 quilograms.  
  
A.2. Personal operatiu adscrit a servicis de transport d'explosius:  
  
a) Vigilant de seguretat de transport d'explosius conductor: és el vigilant que, amb l'adequat permís de conduir i coneixements mecànics elementals, realitzarà les funcions pròpies de transport d'explosius. Li són aplicables les comunes que es referixen al v. s. de transport conductor que es descriuen en l'apt. A.1 a), exceptuant-ne l'a.1).  
  
b) Vigilant de seguretat de transport d'explosius: és el vigilant que amb les atribucions del seu càrrec desenrotlla la seua tasca en el servici de transport i custòdia d'explosius, càrrega i descàrrega de matèries i objectes explosius envasats, condicionament de la càrrega en la caixa del vehicle, vigilància permanent d'este, així com les altres funcions complementàries a què fa referència el plus d'activitat del personal de transport d'explosius.  
A.3. Personal operatiu adscrit a servicis de vigilància:  
a) Vigilant de seguretat. És aquell treballador major d'edat, de nacionalitat comunitària (UE), que té aptituds físiques i instrucció suficients, no té antecedents penals, reunix tots els requisits que exigix la legislació vigent i realitza les funcions descrites en esta.  
b) Vigilant d'explosius. És aquell treballador major d'edat, de nacionalitat comunitària (UE), amb les aptituds psicofísiques necessàries i la instrucció suficient, sense antecedents penals, amb els requisits que exigix la legislació vigent, que realitza les funcions descrites en esta.  
  
Funcions dels vigilants de seguretat. Les funcions que hauran de desenrotllar este personal operatiu seran les següents:  
1) Exercir la vigilància i protecció de béns mobles i immobles, així com la protecció de les persones que puguen trobar-se en estos.  
  
2) Efectuar controls d'identitat en l'accés o en l'interior d'immobles determinats, sense que en cap cas puguen retindre documentació personal.  
3) Evitar la comissió d'actes delictius o infraccions en relació amb l'objecte de la seua protecció.  
4) Posar immediatament a disposició dels membres de les forces i cossos de seguretat els delinqüents en relació amb l'objecte de la seua protecció, així com els instruments, els efectes i les proves dels delictes, sense poder procedir al seu interrogatori.  
5) Efectuar la protecció de l'emmagatzematge, el recompte, la classificació i el transport de diners, valors i objectes valuosos.  
6) Dur a terme, en relació amb el funcionament de centrals d'alarma, la prestació de servicis de resposta de les alarmes que es produïsquen, la realització de la qual no corresponga a les forces i cossos de seguretat.  
7) L'acompanyament, la defensa i la protecció de persones determinades, que no tinguen la condició d'autoritats públiques per a impedir que siguen objecte d'agressions o actes delictius, sempre que estiguen degudament facultades per a la dita funció d'acord amb la legislació vigent.  
c) Guarda particular de camp (pesca marítima, caça, etc.). És aquell treballador major d'edat, de nacionalitat comunitària (UE), amb les aptituds psicofísiques necessàries i la instrucció suficient, sense antecedents penals, que reunix els requisits que exigix la legislació vigent i realitza les funcions descrites en esta.  
S'entén que les categories de vigilant de seguretat conductor, vigilant de seguretat de transport i vigilant de seguretat són distintes en raó a les funcions que exercixen i del salari i plusos que tenen establits, encara que són jeràrquicament del mateix rang.  
  
B. No habilitat.  
a) Comptador pagador. És aquell operari adscrit a l'empresa que en les oficines o en el mateix vehicle té a càrrec seu el control i revisió, així com el còmput dels béns, els cabals, els fons, el pagament de nòmines, etcètera, objecte de conducció o custòdia. A més, ha de diligenciar de manera adequada els albarans d'entrega i recepció, prèvia confirmació de les anomalies que respecte d'això es produïsquen, i aquelles altres funcions complementàries a què es referix el plus d'activitat del personal de transport de fons.  
Si és vigilant de seguretat, exercirà, a més, les tasques pròpies de la seua categoria, i se li poden encomanar la direcció de les tasques de càrrega i descàrrega del vehicle blindat.  
b) Operador de central receptora d'alarmes. És el treballador que maneja els equips electrònics per al tractament de la informació i interpreta i desenrotlla les instruccions i ordes per a la seua explotació. Funcions: cuidar del manteniment i la conservació dels equips electrònics a càrrec seu; donar un part diari de les incidències produïdes durant el seu servici, en el qual conste la recepció d'alarmes produïdes durant el servici i les comunicacions de les recepcions d'alarmes a les forces i cossos de seguretat de l'Estat; comprovar diàriament el funcionament dels equips electrònics, i executar les ordes previstes en la llei de seguretat privada respecte del funcionament de les centrals receptores d'alarmes, excepte les pròpies del vigilant de seguretat.  
  
c) Auxiliar de servicis: és el treballador que té com a tasca, entre altres:  
1) Informar o controlar en els accessos a instal·lacions, incloent-hi l'atenció i la custòdia de les claus, l'obertura i el tancament de portes, l'ajuda en l'accés de persones o vehicles, el compliment de la normativa interna dels locals on presten el dit servici, així com l'execució de tasques auxiliars o subordinades d'ajuda o socors, totes estes realitzades en les portes o en l'interior d'immobles, locals públics, aparcaments, garatges, autopistes, incloent-hi les seues zones de peatges, àrees de servici, manteniment i descans, per porters, conserges i la resta de personal auxiliar anàleg.  
2) Rebre, comprovar els visitants i orientar-los, així com comprovar les entrades, els documents o els carnets, en qualsevol tipus d'edificis o immobles, i el compliment de la normativa interna dels locals on presten el dit servici.  
3) Controlar el trànsit en zones reservades o de circulació restringida en l'interior d'instal·lacions en compliment de la normativa interna d'estos.  
4) Comprovar i controlar l'estat i el funcionament de calderes, béns i instal·lacions en general, en qualsevol classe d'immobles, per a garantir la seua conservació i funcionament.  
d) Porter: és el treballador que realitza tasques de conservació, neteja, control de visites i subministraments de l'immoble a l'atenció del qual es troba.  
  
Article 19. Personal de seguretat mecànica i electrònica  
a) Encarregat. És el treballador que procedix dels operaris d'ofici; dirigix i vigila els treballs que té assignats; està a les ordes directes del personal directiu, titulat o tècnic; exercix funcions de comandament sobre el personal a les seues ordes, i s'ocupa de la deguda execució pràctica dels treballadors i se'n responsabilitza.  
  
b) Ajudant d'encarregat. És el treballador que procedix dels operaris d'ofici i està sobre les ordes directes de l'encarregat o del personal directiu, titulat o tècnic; exercix funcions de comandament sobre el personal a les seues ordes, i s'ocupa i es responsabilitza de la deguda execució pràctica dels treballs.  
c) Revisor de sistemes. És aquell treballador que, amb coneixements teòrics i pràctics en matèria de vigilància, seguretat i/o sistemes d'alarma i seguretat, té com a missió principal, entre d'altres, inspeccionar el funcionament, la conservació, la reparació, la renovació i l'assessorament dels dits sistemes i mecanismes.  
d) Oficial de primera. Mecànica i electrònica. És l'operari que ha realitzat l'aprenentatge d'un ofici determinat, té una alta qualificació, realitza amb iniciativa i responsabilitat totes les tasques laborals inherents a este que tenen lloc en el centre de treball en localitzacions i localitats diverses que comporten la necessitat de desplaçaments i pernoctes.  
  
e) Oficial de segona. Mecànica i electrònica. És l'operari que ha realitzat l'aprenentatge d'un ofici determinat de manera qualificada i realitza amb responsabilitat totes les tasques laborals inherents a este que tenen lloc en el centre de treball en localitzacions i localitats diverses que comporten la necessitat de desplaçament i pernoctes.  
  
f) Oficial de tercera. Mecànica i electrònica. És l'operari que ha realitzat l'aprenentatge d'un ofici determinat de manera qualificada i realitza amb responsabilitat totes les tasques laborals inherents al seu nivell que tenen lloc en el centre de treball o en localitzacions i localitats diverses que comporten la necessitat de desplaçaments i pernoctes.  
  
g) Especialista. És l'operari que ha realitzat l'aprenentatge d'una especialitat en una seqüència de treball determinat de manera qualificada i realitza amb responsabilitat totes les tasques inherents a la dita especialitat, amb especificació o sense de centre determinat de treball.  
h) Operador de suport tècnic. És l'empleat que, des de la seu del centre de treball, s'encarrega de l'estudi de les avaries i dels incidents tècnics, de la solució d'avaries i de l'assessorament del personal de l'empresa, via remota, durant les tasques d'instal·lació i manteniment en les instal·lacions dels clients.  
i) Aprenent. És aquell que està lligat a l'empresa amb un contracte d'aprenentatge, per la virtut del qual l'empresari, al mateix temps que utilitza el seu treball, s'obliga a ensenyar-li, per si o a través d'un altre, algun dels oficis clàssics.  
  
Article 20. Personal d'oficis diversos  
a) Oficial. És l'operari que ha realitzat l'aprenentatge d'un ofici determinat, realitza amb iniciativa i responsabilitat totes o algunes tasques laborals pròpies d'este amb un rendiment correcte, determinat que en aquell cas ho serà de primera i en este, de segona.  
b) Ajudant. És l'operari encarregat de realitzar tasques concretes que no constituïxen una tasca qualificada d'ofici o que sota la immediata dependència d'un oficial col·labora en funcions pròpies d'este sota la seua responsabilitat.  
c) Peó. És l'operari major de 18 anys encarregat de realitzar tasques per a l'execució de les quals es requerix únicament l'aportació d'esforç i atenció, sense l'exigència de cap pràctica operativa.  
d) Aprenent. És aquell que està lligat a l'empresa amb un contracte d'aprenentatge, per la virtut del qual l'empresari, al mateix temps que utilitza el seu treball, s'obliga a ensenyar-li per si o, a través d'un altre, algun dels oficis clàssics.  
  
Article 21. Personal subaltern  
a) Conductor. És el treballador que està en possessió del permís de conduir adequat al vehicle que ha d'utilitzar i exercix les funcions de missatgeria, transport de material o de personal.  
b) Ordenança. És el treballador major de 18 anys, amb coneixements elementals i responsabilitat, al qual se li encomanen encàrrecs, cobraments, pagaments, recepció i entrega de la correspondència i documents, i que pot realitzar en oficines tasques d'índole elemental per orde específica dels seus superiors.  
c) Magatzemista. És el treballador subaltern encarregat de facilitar les comandes del personal al magatzem i de portar el control de les seues existències.  
d) Netejador/a. És el treballador major d'edat que s'ocupa de la neteja i del manteniment de les instal·lacions del centre i dependències de l'empresa.  
  
CAPÍTOL V  
Ingressos  
  
Article 22. Normes generals  
Per a l'ingrés del personal s'observaran, sense excepció, les normes legals vigents en matèria de contractació i les generals de col·locació, així com les especials que corresponguen.  
Article 23. Condicions  
Les condicions per a ingressar en l'empresa, pel que fa al personal amb la condició de vigilant de seguretat, guarda particular de camp, i les especialitats d'ambdós, hauran d'acomodar-se preceptivament a les normes que a este efecte exigixen les disposicions legals vigents.  
  
  
Article 24. Contractes  
Els contractes que celebren l'empresa per a servici determinat, eventual, interí i temporal, i qualsevol altre que la norma permeta, hauran de ser per escrit i s'hi han de fer constar els requisits i les circumstàncies que exigisca la legislació vigent en matèria d'ocupació.  
  
Article 25. Període de prova  
1. Podrà concertar-se per escrit un període de prova, durant el qual qualsevol de les parts podrà rescindir, per escrit, el contracte sense dret a indemnització de cap tipus. El període de prova no podrà excedir, segons la categoria professional, el temps següent:  
Personal directiu, titulat i tècnic: sis mesos.  
Personal de seguretat mecànica i electrònica: dos mesos.  
Personal qualificat: administratius, quadros intermedis i d'oficis diversos: tres mesos.  
Personal operatiu: dos mesos.  
Personal no qualificat: quinze dies laborables.  
2. No obstant això, no existirà període de prova si el treballador és contractat novament per la mateixa empresa en el període d'un any posterior a l'últim contracte.  
  
Article 26. Reconeixement mèdic  
El personal de l'empresa està obligat a sotmetre's, a l'inici de la prestació, a un examen mèdic del qual s'entregarà una còpia a l'interessat.  
  
CAPÍTOL VI  
Lloc de treball, trasllats i canvis de lloc  
  
Article 27. Lloc de treball  
1. Ateses les circumstàncies especials en què es realitza la prestació dels servicis de seguretat i vigilància, la mobilitat del personal vindrà determinada per les facultats d'organització de l'empresa, que procedirà a la distribució del seu personal entre els seus diversos llocs de treball de la manera més racional i adequada als fins productius dins d'una mateixa localitat. A estos efectes, s'entendrà per localitat tant el municipi que es tracte, com les concentracions urbanes o industrials que s'agrupen al seu voltant i que formen amb este una macroconcentració urbana o industrial, encara que administrativament siguen municipis distints, sempre que estiguen comunicats per mitjans de transport públics a intervals no superiors a mitja hora, a l'entrada i/o eixida dels treballadors. El personal de l'empresa que exercisca tasques de vigilància podrà ser canviat d'un centre de treball a un altre, d'acord amb les facultats expressades, dins d'una mateixa localitat i s'ha de destinar per a cada lloc de treball, si és possible, aquells treballadors del servici de seguretat i vigilància que residisquen més prop d'este.  
  
2. Els treballs realitzats dins de la zona definida com a localitat no donaran lloc a dietes per a cap dels treballadors de l'empresa i sí als corresponents plusos de distància i transport pactats.  
  
Article 28. Desplaçaments  
1. Quan un treballador haja de desplaçar-se per necessitat del servici fora de la localitat, entesa en els termes de l'article 27, on habitualment presta els seus servicis o quan isca de la localitat per a la qual sigut contractat, tindrà dret al percebre dietes, llevat que el dit desplaçament no tinga perjuís econòmics per al treballador.  
  
2. En el cas que no es desplace en vehicle de l'empresa, tindrà dret que se li abone, a més, l'import del bitllet al mitjà de transport idoni.  
  
3. Si el desplaçament es realitza en un vehicle particular del treballador, s'abonarà a raó de 0,25 euros el quilòmetre.  
  
  
Article 29. Import de les dietes.  
L'import de les dietes acordades en este conveni col·lectiu serà:  
a) Quan el treballador haja de fer una menjada fora de la seua localitat: 9,11 ?.  
b) Quan el treballador haja de fer dos menjades fora de la seua localitat: 16,80 ?.  
c) Quan el treballador haja de pernoctar i desdejunar-se: 15,41 ?.  
d) Quan el treballador haja de pernoctar fora de la seua localitat i realitzar dos menjades: 30,81 ?.  
e) Si el desplaçament és superior a set dies, l'import de la dieta completa serà, a partir de l'octau dia, de 24,49 ?.  
  
CAPÍTOL VII  
Treballs de categoria superior i inferior  
  
Article 30  
1. L'empresa, en cas de necessitat, podrà exigir dels seus treballadors la realització de treballs de categoria superior amb el salari que corresponga a la nova categoria. Els treballadors es reintegraran en el seu antic lloc quan cesse la causa del canvi.  
2. Este canvi no podrà tindre una duració superior a tres mesos ininterromputs, i el treballador s'haurà de reintegrar en el seu lloc i la seua categoria antics al finalitzar aquell període. Si el treballador ocupa el lloc de categoria superior durant dotze mesos alterns consolidarà el salari de la dita categoria a partir d'eixe moment, sense que això supose necessàriament la creació d'un lloc de treball d'eixa categoria.  
3. Estes consolidacions no són aplicables als casos de substitució per incapacitat temporal o llicència, en els quals la realització de treballs de categoria superior cessarà en el moment en què el substituït es reincorpore al seu lloc de treball.  
4. El treballador que realitze, per motius d'autèntica necessitat, funcions de categoria inferior a la seua conservarà el salari de la seua categoria professional. Esta situació no podrà ser superior a tres mesos de duració.  
  
  
CAPÍTOL VIII  
Causes d'extinció del contracte de treball  
  
Article 31  
1. El cessament dels treballadors en l'empresa tindrà lloc per qualsevol de les causes previstes en l'Estatut dels Treballadors i en la resta de legislació vigent.  
2. En cas de cessament per voluntat del treballador, el personal directiu, titulat i tècnic haurà de preavisar de la seua baixa amb una antelació no inferior a dos mesos; el personal administratiu o de comandament intermedi, el personal operatiu, el subaltern i el d'oficis diversos, amb quinze dies hàbils d'antelació. La falta de compliment del termini de preavís comportarà la pèrdua del salari corresponent a quinze dies hàbils sense incloure-hi la quantitat corresponent a les parts proporcionals de les pagues extraordinàries del dit període. Si el preavís s'efectua en un període hàbil inferior als quinze dies hàbils previstos, la pèrdua del salari corresponent serà proporcional al període hàbil durant el qual no s'ha preavisat.  
3. El preavís haurà d'exercitar-se sempre per escrit i l'empresa estarà obligada a subscriure el justificant de recepció.  
4. La falta de preavís per part de l'empresa en casos de finalització del contracte i segons preveu la legislació vigent, donarà lloc a la indemnització corresponent o a la part proporcional si el preavís s'efectua en un període inferior al previst.  
5. L'empresa, en cas d'extinció del contracte, al comunicar als treballadors la denúncia o, si és el cas, el preavís de la seua extinció, haurà d'aportar també una proposta del document de liquidació de les quantitats degudes.  
  
CAPÍTOL IX  
Jornada de treball, descansos i vacacions  
  
Article 32. Jornada de treball i distribució del temps de treball.  
1. La jornada de treball per a l'any 2014 serà de 1.820 hores anuals de treball efectiu en còmput anual, distribuïdes mensualment a raó de multiplicar el nombre de dies naturals del mes per 5,449 (hores), sense perjuí de la distribució irregular de la dita jornada mensual que s'especifica en l'apartat següent. Per als anys 2015 i següents, la jornada anual mínima serà de 1.782 hores, i es deixa la seua determinació definitiva a l'acord al qual s'arribe entre la representació dels treballadors i l'empresa.  
2. Es considererà treball nocturn el que es realitze entre les vint-i-dos hores i les sis hores.  
3. Com a complement d'això, i a través de les programacions anuals dels servicis o de les agrupacions de servicis, l'empresa podrà distribuir mensualment i de forma irregular la jornada anual, i fixar en cada mes el nombre d'hores ordinàries de treball en un interval comprés entre 144 hores (mínim) i 176 hores (màxim). Estos límits, màxim i mínim, s'han establit considerant els mesos de 30 o 31 dies, per la qual cosa en el mes de febrer serà de 134 i 161, respectivament.  
  
4. Les programacions anuals dels servicis contindran en principi, com a mínim, les hores de còmput anual ordinari (1.820), els dies de vacacions (31) i els dies de descans mínims establits pel conveni col·lectiu, i tindran la consideració tots els efectes de calendari laboral.  
  
5. L'aplicació d'esta manera de distribució irregular de la jornada mensual no implicarà cap variació respecte del sistema vigent en la forma en què es meriten i abonen les remuneracions ordinàries pactades en el que s'ha convingut, amb independència del nombre d'hores efectivament realitzades.  
6. En cas que es produïsca l'extinció de la relació laboral abans de la finalització de l'any natural, es regularitzaran en la liquidació els possibles excessos o defectes de jornada que pogueren existir en la data mencionada. Per a això es compararà la jornada efectivament realitzada dins de l'any natural (en còmput anual irregular) amb el nombre d'hores que, aplicant el sistema de còmput establit en l'apartat primer, hauria realitzat fins a la data de l'extinció, i s'abonarà o es descomptarà l'excés o el defecte de jornada resultant.  
7. Només en el moment en què s'hagen realitzat el nombre d'hores de treball ordinari que corresponga (les de còmput anual, 1.820, o les proporcionals en cas de treballadors amb contracte a temps parcial), el temps d'excés de jornada que es produïsca serà compensat, des del primer minut, amb el valor econòmic d'hora extraordinària.  
8. Com que la prestació del treball en hores extraordinària és voluntària, el fet de realitzar-la no alterarà el compromís d'execució de la programació anual assignada; és a dir, independentment del nombre d'hores que el treballador realitze, haurà de complir necessàriament i obligatòriament la jornada establida en la programació anual.  
  
9. La programació operativa dels servicis serà realitzada en règim de treball a torns rotatius, basant-se en els torns i horaris especificats per a cada servici, per a la qual cosa els treballadors veuran adoptada la seua prestació a la programació del servici en què estiguen destinats.  
10. No obstant això, els treballadors que abans del 31 de desembre de 2012 realitzaven un torn o un horari fix, o ambdós coses, i la situació dels quals tinga la consideració de condició més beneficiosa com a conseqüència de la seua concessió per part de l'empresa o per un altre títol (sentència, etc.), conservaran este avantatge ad personam.  
  
11. Amb el fi que l'aplicació de les normes de programació establides siga possible, inclús amb el mantejament de tals garanties, els treballadors mencionats podran ser assignats, simultàniament, a diferents servicis, amb l'objecte que el respecte de la seua situació no entorpisca el desenrotllament de la programació rotativa dels servicis.  
12. La resta dels treballadors, encara que per les característiques del servici o qualsevol motiu anàleg estiguen o resulten assignats a un torn i/o un horari fixos o el desenrotllen, però que no siguen enquadrables en el grup definit abans com a garanties ad personam, no consolidaran este dret, de tal manera que, si són assignats a un servici en què la rotació/turnicitat estiga instaurada, assumiran el sistema del servici de destinació.  
13. Respecte dels servicis en què, per les seues dimensions, no poguera instaurar-se amb efectivitat este sistema, s'organitzaran agrupacions de programació que inclouran dos o més servicis, per a permetre crear un quadrant de treball específic que funcionarà com si es tractara d'un sol servici (encara que no perden la seua independència). Estes agrupacions només podran crear-se dins de la macroconcentració urbana.  
14. La unitat de programació és el servici i el treballador seguirà la programació d'aquell al qual se l'assigne en cada moment.  
  
Article 33. Hores extraordinàries  
1. Es consideraran hores extraordinàries les que excedisquen de la jornada ordinària establida en l'article anterior.  
2. Per a la determinació del valor de l'hora extraordinària segons la categoria laboral del treballador es prendrà com a mínim el valor de l'hora ordinària. Este valor s'obté dividint l'import del salari ordinari en còmput anual, integrat pels conceptes establits en el conveni de salari base, pels conceptes salarials de les pagues extraordinàries i, si és el cas, pels plusos que corresponguen de perillositat mínim, de perillositat garantit, d'activitat, d'escorta, de residència a Ceuta i Melilla i d'antiguitat, pel nombre total d'hores de treball anuals que componen la jornada ordinària pactada. En tot cas, queden excloses les retribucions extrasalarials establides en el conveni col·lectiu, com el plus de distància i transport, el plus de manteniment de vestuari i altres indemnitzacions i bestretes.  
  
Article 34. Modificació d'horari  
Quan, per necessitats del servici, a l'empresa li calga modificacar els horaris establits, podrà canviar-los de conformitat amb l'article 41 de l'Estatut dels Treballadors.  
  
Article 35. Vacacions  
1. Tots els treballadors tindran vacacions retribuïdes, que seran de trenta-un dies naturals per a tot el personal de l'empresa que porte un any.  
2. S'abonaran pel total de la taula de retribucions de l'annex salarial, i pels conceptes que comprén, més el complement personal d'antiguitat (triennis i quinquennis), a més de la part proporcional del plus de perillositat corresponent als dotze últims mesos.  
  
3. El període o períodes de gaudi de les vacacions anuals podran fixar-se al llarg dels dotze mesos de l'any, i s'establiran calendaris rotatoris o amb qualsevol altre procediment que mantinga els criteris d'equitat i proporcionalitat, amb l'objecte que les vacances queden integrades en les programacions de cada servici o agrupació de programació de què forme part, sense que puga fer-se valdre cap tipus de preferència d'un treballador sobre un altre, llevat que hi haja algun pacte en contra.  
  
CAPÍTOL X  
Llicències i excedències  
  
Article 36. Llicències  
Els treballadors tindran dret al gaudi de llicències sense pèrdua de la retribució en els casos i amb la duració que establisca l'Estatut dels Treballadors.  
  
Article 37  
En l'exercici de les seues funcions i donades les circumstàncies especials de la prestació dels servicis en esta activitat i les dificultats que comporta la substitució del personal en els seus llocs de treball, els representants dels treballadors per a l'exercici de les seues funcions com a tals hauran de notificar i justificar les seues absències als seus superiors amb una antelació mínima de 24 hores.  
  
Article 38. Excedència  
Quant a la regulació de les excedències, caldrà ajustar-se al que disposa l'Estatut dels Treballadors.  
  
CAPÍTOL XI  
Faltes i sancions  
  
Article 39. Faltes del personal  
1. Las accions o omissions punibles en què incórreguen els treballadors es classificaran, atenent a la seua importància, a les seues reincidències i a les seues intencions, en lleus, greus i molt greus.  
2. En l'aplicació de les sancions es tindran en compte i es valoraran les circumstàncies personals del treballador, el seu nivell cultural, la transcendència del dany i el grau de reiteració o reincidència.  
  
Article 40. Són faltes lleus  
1. Fins a quatre faltes de puntualitat, amb un retard superior a cinc minuts i inferior a quinze, dins del període d'un mes.  
2. Abandonar el lloc de treball o el servici sense cap causa justificada durant un temps breu en el transcurs de la jornada. Si es causa, com a conseqüència d'este abandó, algun perjuí de consideració a l'empresa, als companys de treball, als clients o al seu personal, o esdevé motiu d'un accident, la falta podrà revestir la consideració de greu o molt greu.  
3. No notificar, amb caràcter previ, l'absència al treball, i no justificar-la, dins de les vint-i-quatre hores següents, llevat que es prove la impossibilitat d'haver-ho fet.  
4. Els descuits i distraccions en la realització del treball o en la cura i la conservació de les màquines, els útils, les armes, les ferramentes i les instal·lacions pròpies dels clients. Si això origina conseqüències de gravetat en la realització del servici, la falta podrà reputar-se greu o molt greu.  
5. La inobservança de les ordes de servici, així com la desobediència als caps, tot això en matèria lleu.  
6. Les faltes de respecte i consideració en matèria lleu als subordinats, als companys, als caps, al personal i al públic, així com discutir amb ells dins de la jornada de treball i dirigir-los paraules malsonants i indecoroses.  
7. La falta d'higiene i neteja personal i dels uniformes, dels equips, de les armes, etc., de manera ocasional.  
8. No comunicar a l'empresa els canvis de residència i domicili i la resta de circumstàncies que afecten la seua activitat laboral.  
9. No atendre el públic amb la correcció i diligència degudes.  
10. Excedir-se en les seues atribucions o entremetre's en els servicis peculiars d'un altre treballador quan el cas no constituïsca cap falta greu.  
  
Article 41. Són faltes greus  
1. Cometre tres faltes lleus en el període d'un trimestre, excepte en la puntualitat, encara que siguen de distinta naturalesa, sempre que hi haja hagut una sanció comunicada per escrit.  
2. Més de quatre faltes de puntualitat en l'assistència al treball, en el període d'un mes, superior als deu minuts o fins a quatre faltes superiors a quinze minuts cada una.  
3. La falta d'assistència al treball d'un dia, en el període d'un mes, sense causa justificada. Serà molt greu si, com a conseqüència, es causa algun perjuí greu a l'empresa.  
4. La desobediència greu als superiors en matèria de treball i la rèplica descortés als companys, als caps o al públic. Si implica un perjuí manifest a la disciplina o s'hi deriva un perjuí notori per a l'empresa, els companys de treball o el públic, es reputarà molt greu.  
5. La suplantació de la personalitat d'un company al fitxar o firmar. Se sancionarà tant la persona que fitxa per altres com estos últims.  
6. La disminució voluntària de l'activitat habitual i la negligència i desídia en el treball que afecta la bona marxa del servici.  
7. La simulació de malaltia o accident i el fet de no entregar el comunicat de baixa oficial dins de les quaranta-huit hores següents a la seua expedicó, llevat que es prove la impossibilitat de fer-ho.  
8. L'ús de temps, uniformes, materials, útils, armes o màquines en qüestions alienes al treball o en benefici propi.  
9. L'ús, sense estar de servici, de les insígnies del càrrec o la seua ostentació innecessària.  
10. Fer desaparéixer uniformes i segells, tant de l'empresa com dels seus clients, així com causar accidents per dol, negligència o imprudència inexcusable.  
11. Portar els registres, la documentació, els quaderns o qualsevol classe d'anotacions oficials i escrits que reglamentàriament han de tindre sense les formalitats degudes i cometre faltes que, per la seua gravetat o transcendència, meresquen un correctiu especial. I si tenen especial rellevància, tindran la consideració de molt greus.  
  
Article 42. Són faltes molt greus  
1. La reincidència en la comissió d'una falta greu en el període de sis mesos, encara que siga de distinta naturalesa, sempre que hi haja hagut una sanció.  
2. Més de dotze faltes no justificades de puntualitat comeses en el període de sis mesos o trenta en un any, encara que hagen sigut sancionades independentment.  
3. Tres o més faltes injustificades al treball en el període d'un mes, més de sis en el període de quatre mesos o més de dotze en el període d'un any, sempre que hagen sigut sancionades independentment.  
4. La falsedat, la deslleialtat, el frau, l'abús de confiança i el furt o robatori, tant a companys de treball com a l'empresa o a tercers relacionats amb el servici durant l'exercici de les seues tasques o fora d'estes.  
  
5. Fer desaparéixer, inutilitzar o causar desperfectes en armes, màquines, instal·lacions, edificis, sers, documents, etc., tant de l'empresa com dels seus clients, així com causar accidents per dol, negligència o imprudència inexcusable.  
6. Realitzar treballs per compte propi o compte alié tot i trobar-se en situació d'incapacitat laboral transitòria, així com realitzar manipulacions o falsedats per a prolongar eixa situació.  
7. La falta d'higiene i neteja continuada i habitual de tal índole que produïsca queixes justificades de caps, companys de treball o tercers.  
  
8. L'embriaguesa provada i habitual si repercutix greument en el treball.  
9. La violació del secret de correspondència o de documents de l'empresa, o de les persones en els locals i instal·lacions de les qual es realitze la prestació dels servicis, i el fet de no guardar la discreció deguda o el sigil natural dels assumptes i servicis dels quals, per la missió de la seua comesa, hagen d'estar assabentats.  
10. Els maltractaments de paraula o d'obra, o falta greu de respecte i consideració a les persones dels seus superiors, dels companys, del personal a càrrec seu o els seus familiars, així com a les persones en els locals o instal·lacions de les quals realitza la seua activitat i als seus empleats si n'hi haguera.  
11. La participació directa o indirecta en la comissió d'un delicte qualificat com a tal en les lleis penals que comporte la retirada de l'habilitació per als vigilants de seguretat.  
12. L'abandó del treball en llocs de responsabilitat una vegada se n'haja pres possessió i la inhibició o passivitat en la seua prestació.  
  
13. La disminució voluntària i continuada del rendiment.  
14. Originar baralles i renyines amb els seus companys de treball o amb les persones o els empleats per als quals presten els seus servicis.  
15. La comissió d'actes immorals en el lloc de treball o en els locals de l'empresa dins de la jornada laboral.  
16. L'abús d'autoritat.  
17. La competència il·lícita per dedicar-se dins o fora de la jornada laboral a desenrotllar per compte propi una activitat idèntica a la de l'empresa o dedicar-se a ocupacions particulars que estiguen en una pugna oberta amb el servici.  
18. Fer ús de les armes, si no és en defensa pròpia o en els casos previstos per les lleis i disposicions vigents.  
19. Iniciar o continuar qualsevol discussió, rivalitat, pretesa superioritat, exigències en la manera de prestar els servicis, etc., amb funcionaris de la Policia.  
20. Entregar-se a jocs i distraccions greus durant la jornada de treball.   
21. Exigir o demanar pels seus servicis alguna remuneració o premis a tercers, siga quina siga la manera o el pretext que s'empre per a la donació.  
22. La imprudència en acte de servici. Si implica algun risc d'accident per a ell mateix o per a companys o personal i públic o perill d'avaries per a les instal·lacions.  
  
Article 43. Sancions  
1. Per falta lleu:  
a) Amonestació verbal.  
b) Amonestació escrita.  
2. Per falta greu:  
a) Amonestació pública.  
b) Suspensió d'ocupació i sou d'un a quinze dies.  
c) Inhabilitació per a l'ascens durant un any.  
3. Per falta molt greu:  
a) Suspensió d'ocupació i sou de setze dies a dos mesos.  
b) Inhabilitació per a l'ascens durant tres anys.  
c) Acomiadament.  
  
Article 44. Prescripció  
Quan l'empresa impose sancions, ho haurà de fer sempre per escrit excepte en les amonestacions verbals, i el sancionat haurà d'acusar la recepció d'este escrit i firmar l'assabentat, o hauran de fer-ho, si s'hi nega, dos testimonis en el seu lloc. La facultat de l'empresa per a imposar sancions prescriurà en les faltes lleus als deu dies; en les greus, als vint dies, i en les molt greus, als seixanta dies, a partir de la data en què l'empresa tinga coneixement de la seua comissió i, en tot cas, als sis mesos d'haver-se comés.  
  
CAPÍTOL XII  
Prestacions socials  
  
Article 45. Assegurança col·lectiva d'accidents  
L'empresa subscriurà una pòlissa d'assegurança col·lectiva a favor de tots i cada un dels seus treballadors per un capital de 29.683,66 - per mort i de 37.805,95 - per incapacitat permanent total, absoluta i gran invalidesa, derivades d'accidents siguen o no laborals, exceptuant-hi els produïts en competicions esportives oficials de vehicle de motor. El seu efecte cobrirà les vint-i-quatre hores del dia durant tot l'any.  
  
CAPÍTOL XIII  
Retribucions  
  
Article 46. Disposició general  
1. Las retribucions del personal comprés en l'àmbit d'aplicació d'este conveni col·lectiu estaran constituïdes pel salari base i els seus complements i corresponen a la jornada normal a què es referix l'article 32 del present conveni.  
2. El pagament del salari s'efectuarà per mesos vençuts en els cinc primers dies hàbils.  
3. No obstant això, els complements variables s'abonaran en la nòmina del mes següent a què s'haja meritat.  
  
Article 47. Estructura salarial  
L'estructura salarial que passaran a tindre les retribucions des de l'entrada en vigor del present conveni serà la següent:  
a) Sou base.  
b) Complements:  
1. Personals:  
Antiguitat.  
2. De llocs de treball:  
Perillositat.  
Plus d'escorta.  
Plus d'activitat.  
Plus de responsable d'equip de vigilància, de transport de fons o sistemes.  
Plus de treball nocturn.  
Plus de radioscòpia aeroportuària.  
Plus de radioscòpia bàsica.  
Plus de caps de setmana i festius vigilància.  
Plus de residència a Ceuta i Melilla.  
3. Quantitat o qualitat de treball:  
Hores extraordinàries.  
4. De venciment superior al mes:  
Gratificació de Nadal.  
Gratificació de juliol.  
Beneficis.  
5. Indemnitzacions o bestretes:  
Plus de distància i transport.  
Plus de manteniment de vestuari.   
  
Article 48. Sou base  
1. S'entendrà per sou base la retribució corresponent, en cada una de les categories professionals, a una activitat normal durant la jornada de treball fixada en este conveni.  
2. El sou base es considerarà sempre referit a la jornada legal establida en este conveni. Si per algun acord particular de l'empresa amb els seus operaris es treballa a jornada parcial, el sou base serà divisible per hores, i s'abonarà el que corresponga.  
  
Article 49. Complement personal d'antiguitat  
1. En el conveni col·lectiu d'empresa per als anys compresos entre el 2009 i el 2013, este complement es va suprimir per a tots els treballadors que no el van percebre abans del dia 1 de gener de 2009. Es pactà, a més, que el treballador que ja el disfrutara quan entrà en vigor el conveni continuaria percebent-lo, si bé, des de la dita data no es meritarien noves quantitats per triennis o quinquennis. En qualsevol cas, quan s'hi tinguera dret, el complement d'antiguitat tindria un límit màxim del 25 % sobre el salari base.  
2. Este complement es meritarà en els mateixos termes que van ser pactats en el conveni col·lectiu d'empresa per als anys compresos entre el 2009 i el 2013.  
  
Article 50. Complements de lloc de treball  
a) Perillositat. El personal operatiu de vigilància i transport de fons i explosius que, per la comesa especial de la seua funció, estiga obligat per disposició legal a portar una arma de foc, percebrà mensualment per este concepte el complement salarial assenyalat en el present article o en l'annex salarial d'este conveni.  
1. Els vigilants de seguretat de transport i d'explosius conductors, els vigilants de seguretat de transport i transport d'explosius i els vigilants d'explosius, percebran mensualment, per este concepte, els imports que figuren en les taules de retribucions de l'annex salarial d'este conveni.   
L'import del plus de perillositat per als vigilants de seguretat de transport conductor i vigilant de seguretat de transport serà de 134,42 ?.  
  
2. Els vigilants de seguretat de vigilància quan realitzen un servici amb arma de foc reglamentària percebran un plus de perillositat de 134.42 euros al mes o un preu per hora de 0,83 ?.  
3. Sense perjuí de la naturalesa del plus de perillositat com a plus funcional, es garantix a tots els vigilants de seguretat del servici de vigilància que realitzen servicis sense arma la percepció d'un plus de perillositat mínim equivalent a 18 euros mensuals.  
4. En cas que realitzaren part o la totalitat del servici amb arma, percebran l'import corresponent a les hores realitzades amb arma, sempre que esta quantitat mensual supere els imports mínims garantits previstos en el paràgraf precedent, que quedarien compresos en la dita quantitat mensual. És a dir, percebrà el major import de les dos quanties, mai la suma d'ambdós, amb el límit de 134.42 euros.  
  
5. Els imports del plus de perillositat assenyalats en este apartat lletra a) punts 2 i 3, podran ser abonats per l'empresa en onze pagues, incloent-hi les parts proporcionals de pagues extraordinàries i vacacions.  
b) Plus escorta. El personal descrit en l'art. 22 A.3 a), quan realitze les funcions establides en l'apartat 7 de l'esmentat precepte sobre funcions dels vigilants de seguretat, percebrà com a mínim, per este concepte, la quantitat de 260.79 euros mensuals com a complement.  
c) Plus d'activitat. Este plus s'abonarà als treballadors de les categories en les quals figura en l'annex del present conveni, amb les condicions particulars següents per a les categories laborals que es detallen a continuació:  
1. Personal de transport de fons (vigilant de seguretat de transport conductor i vigilant de seguretat de transport): el plus d'activitat queda fixat en 157.07 euros. Este plus compensa les noves activitats del sector del transport de fons pel que fa a caixes de transferència, caixers automàtics, centres comercials, nova gestió informàtica de les rutes i de la metodologia d'atenció al client, les modificacions en l'activitat derivada de la supressió de sucursals del Banc d'Espanya i la creació de les SDA.  
  
2. Comptadors pagadors: en relació amb els comptadors pagadors, el plus d'activitat, en compensació de les noves activitats que puguen afectar esta categoria assenyalades en el primer paràgraf de l'apartat 1 de la lletra c) d'este article, es fixa en 60 euros mensuals.  
3. En relació amb la resta de categories: el plus d'activitat correspondrà al que figura en les taules de retribucions de l'annex salarial.  
d) Plus de responsable d'equip de vigilància, transport de fons o sistemes. S'abonarà al treballador que, a més de realitzar les tasques pròpies de la seua categoria, desenrotlla una labor de coordinació, distribuïx el treball i indica com realitzar-ho, i confecciona els parts oportuns, les anomalies o incidències que es produïsquen en els servicis en absència de l'inspector o un altre cap, i és responsable d'un equip de persones. El personal que exercisca funcions de responsable d'equip percebrà un plus, per eixe concepte, d'un deu per cent del sou base establit en este conveni que corresponga a la seua categoria mentres les tinga assignades i les realitze.  
e) Plus de radioscòpia aeroportuària. El vigilant de seguretat que utilitze la radioscòpia aeroportuària en la prestació dels seus servicis en les instal·lacions dels aeroports, percebrà, com a complement d'este lloc de treball mentres el realitze, la quantitat de 1,24 euros per hora efectiva de treball, amb un màxim mensual de 200.88 euros. Este complement no serà abonable en les gratificacions extraordinàries ni en la mensualitat de vacacions.  
S'exigirà, com a requisit previ per a accedir a este lloc de treball, que el treballador acredite haver realitzat un curs de formació específic sobre l'ús i funcionament de la radioscòpia aeroportuària, impartit per personal tècnic amb coneixements suficients en este tipus d'aparells, sense el qual no podrà, en cap cas, exercir l'esmentat servici.  
  
f) Plus de radioscòpia bàsica. El vigilant de seguretat que utilitze la radioscòpia en llocs de treball que no siguen instal·lacions aeroportuàries percebrà, com a complement d'este lloc de treball, un plus de 0,19 euros per hora efectiva de treball, mentres realitze aquell servici, amb un màxim mensual de 30 euros. Este complement no serà abonable en les gratificacions extraordinàries ni en la mensualitat de vacacions.  
  
g) Plus de treball nocturn. Es fixa un plus de treball nocturn per hora treballada amb un màxim de 1.820 hores anuals. Es considerarà treball nocturn el comprés entre les vint-i-dos hores i les sis hores de l'endemà. Cada hora nocturna treballada s'abonarà amb els valors següents per a les categories següents durant la vigència del conveni:  
  
  
Vig. de seguretat de transport, conductor i vig. de seguretat de transport d'explosius conductor 1,14 -  
Vig. de seguretat de transport, conductor i vig. de seguretat de transport d'explosius conductor 1,14 -  
Vigilant de seguretat de transport i vigilant de seguretat de transport d'explosius 1,05 -  
Vigilant de seguretat 1,04 -  
Vigilant d'explosius 1,04 -  
Guarda particular de camp 1,04 -  
Comptador pagador 0,87 -  
  
  
El treball nocturn no meritarà plus per si mateix per al personal operatiu no habilitat, perquè ja s'ha tingut en compte esta circumstància a l'hora d'establir el salari base.  
Per a la resta de categories, cada hora nocturna treballada s'abonarà amb els valors que s'indiquen en la taula següent:  
  
PERSONAL ADMINISTRATIU   
A) ADMINISTRATIUS:   
Cap de primera 1,45 -  
Cap de segona 1,30 -  
Oficial de primera 1,11 -  
Oficial de segona 1,07 -  
Hoste/essa 0,95 -  
Auxiliar 0,95 -  
Telefonista 0,79 -  
Aspirant 0,68 -  
B) TÈCNICS I ESPECIALISTES D'OFICINA:   
Programador d'ordinador 1,54 -  
Operador/gravador d'ordinador 1,11 -  
Tècnic formació/tèc. prevenció intermedi 1,29 -  
Delineant projectista 1,29 -  
Delineant 1,11 -  
C) COMERCIALS:   
Cap de vendes 1,45 -  
Tècnic comercial 1,30 -  
Venedor 1,16 -  
CAPS INTERMEDIS  
Cap de trànsit 1,28 -  
Cap de vigilància 1,28 -  
Cap de servicis 1,28 -  
Cap de càmera o tresoreria 1,28 -  
Inspector 1,23 -  
Coordinador de servicis 1,23 -  
Supervisor CRA 1,18 -  
PERSONAL DE SEGURETAT MECÀNICA I ELECTRÒNICA  
Encarregat 1,49 -  
Ajudant d'encarregat 0,80 -  
Revisor de sistemes 1,11 -  
Oficial de primera 1,37 -  
Oficial de segona 1,23 -  
Oficial de tercera 1,07 -  
Especialista 0,80 -  
Operador de suport tècnic 0,85 -  
Aprenent 0,70 -  
   
PERSONAL DE DIVERSOS OFICIS   
Oficial de primera 1,22 -  
Oficial de segona 0,94 -  
Ajudant 0,79 -  
Peó 0,79 -  
Aprenent 0,68 -  
   
PERSONAL SUBALTERN   
Conductor 0,95 -  
Ordenança 0,86 -  
Magatzemista 0,86 -  
Netejador/a 0,79 -  
  
  
h) Plus cap de setmana i festius.  
Tenint en compte que els caps de setmana i els festius de l'any són habitualment dies laborables normals en el quadrant dels vigilants de seguretat del servici de vigilància, s'acorda abonar-los un plus per hora efectiva treballada de 0,83 - amb un màxim de 1.820 hores anuals. Als efectes de còmput, serà a partir de les 00.00 hores del dissabte a les 24:00 del diumenge i, en els festius, de les 00.00 hores a les 24.00 hores dels dits dies treballats. No és abonable per a aquells treballadors que hagen sigut contractats expressament per a treballar en els dits dies. Als efectes dels dies festius, es tindran en compte els nacionals, els autonòmics i els locals assenyalats per a cada any, corresponents al lloc de treball on el vigilant de seguretat de vigilància preste el servici, independentment del centre de treball on estiga donat d'alta. El treball en cap de setmana o en festiu no meritarà plus per al personal operatiu no habilitat.  
i) Plus de residència a Ceuta i Melilla.  
S'abonarà un plus mensual de residència equivalent al 25 % del salari base de la seua categoria als treballadors que residisquen a les ciutats de Ceuta i Melilla. Este plus no serà abonable en les gratificacions extraordinàries de Nadal, de juliol i de beneficis, i no podrà ser absorbit o compensat, totalment o parcialment, sinó amb una altra percepció de la mateixa naturalesa i la mateixa finalitat, tot això d'acord amb el que disposa l'OM de 20 de març de 1975.  
  
Article 51. Complement de quantitat o qualitat de treball. Hores extraordinàrie  
Respecte a les hores extraordinàries, caldrà ajustar-se al que disposa l'article 33 del present conveni col·lectiu i l'article 35 de l'Estatut dels Treballadors.  
  
  
Article 52. Complement de venciment superior al mes  
1. Gratificació de juliol i de Nadal. El personal percebrà dos gratificacions extraordinàries amb les meritacions i dates de pagament següents:  
1.1 Gratificació de juliol: es meritarà de l'1 de juliol al 30 de juny. Independentment de la finalització del seu meritació, el pagament es realitzarà entre el 13 i el 15 de juliol. L'import d'esta gratificació serà d'una mensualitat de la columna del total corresponent a l'annex salarial i pels mateixos conceptes, incloent-hi el complement personal d'antiguitat, així com la part proporcional del plus de perillositat corresponent al temps durant el qual s'ha treballat amb armes al llarg de la seua meritació.  
1.2 Gratificació de Nadal: es meritarà de l'1 de gener al 31 de desembre. Independentment de la finalització del seu meritació, el pagament es realitzarà entre el 13 i el 15 de desembre. L'import d'esta gratificació serà d'una mensualitat de la columna del total corresponent a l'annex salarial i pels mateixos conceptes, incloent-hi el complement personal d'antiguitat, així com la part proporcional del plus de perillositat corresponent al temps durant el qual s'ha treballat amb armes al llarg de la seua meritació.  
El personal que haja ingressat o haja cessat en el transcurs de l'any percebrà les gratificacions extraordinàries que s'han esmentat, l'import de les quals es prorratejarà en relació amb el temps treballat.  
2. Gratificació de beneficis: l'import d'esta gratificació serà d'una mensualitat de la columna del total corresponent a l'annex salarial, incloent-hi el complement personal d'antiguitat, així com la part proporcional del plus de perillositat corresponent al temps durant el qual s'ha treballat amb armes al llarg de la seua meritació, però excloent-ne els plusos de transport i vestuari. La participació en beneficis es meritarà anualment de l'1 de gener al 31 de desembre, i s'abonarà, per anys vençuts, entre el 13 i el 15 de març de l'any següent. Els treballadors que el 31 de desembre porten menys d'un any al servici de l'empresa o que cessen durant l'any, tindran dret igualment a percebre la part proporcional corresponent al temps treballat, ja que la seua meritació es computarà per anys naturals.  
Esta gratificació queda suprimida durant l'anualitat de 2014, sense perjuí dels acords que pogueren adoptar-se respecte a la seua meritació a partir de l'anualitat 2015.  
3. Les gratificacions extraordinàries anteriors es podran prorratejar en dotze mensualitats, amb un acord previ del treballador i l'empresa.  
  
Article 53. Complements d'indemnitzacions o bestretes  
a) Plus de distància i transport. S'establix com a compensació als gastos de desplaçament i mitjans de transport dins de la localitat, així com des del domicili als centres de treball i el seu retorn. La seua quantia, en còmput anual, és de 1.127,70 - redistribuïts en quinze pagues.  
  
b) Plus de manteniment de vestuari. S'establix com a compensació de gastos, que obligatòriament aniran a càrrec del treballador, per neteja i conservació del vestuari, del calçat, dels corretjams i de la resta de peces que componen la seua uniformitat, i es considerarà a estos efectes, com una indemnització per manteniment de vestuari. La seua quantia, segons la categoria, en còmput anual, i redistribuïda en quinze pagues, s'establix en la columna corresponent en l'annex salarial.  
  
Article 54. Quantia de les retribucions  
La quantia de les retribucions i els seus conceptes durant l'anualitat 2014 és la que figura tant l'articulat com en les taules de l'annex salarial del present conveni col·lectiu. Per als anys 2015 i següents, es fixaran de comú acord entre la direcció i la representació dels treballadors, i les de 2014 seguiran vigents fins que s'arribe al dit acord.  
  
  
Article 55. Uniformitat  
1. L'empresa facilitarà al personal operatiu, cada dos anys, les peces d'uniforme següents: tres camises d'estiu, tres camises d'hivern, una corbata, dos toreres, dos pantalons d'hivern i dos pantalons d'estiu.  
  
2. Així mateix es facilitarà, en casos de servicis en l'exterior, les peces d'abric i d'aigua adequades.  
3. Las altres peces d'equip es renovaran quan es deterioren.  
4. En cas de força major degudament provada se substituiran les peces deteriorades per unes altres de noves.  
5. Las peces d'uniforme que s'entregaran al guarda particular de camp seran les mateixes que al vigilant de seguretat, i s'afegiran les altres distintives exigides per les disposicions legals corresponents.  
  
  
Article 56. Assistència jurídica  
L'empresa assumirà l'assistència legal als treballadors que, en qualitat d'acusats o denunciants, es troben incursos en processos penals instruïts per ocasió d'accions realitzades en el compliment de les funcions encomanades per l'empresa, amb independència que amb posterioritat el treballador hi deixe el lloc de treball, sempre que hagen comunicat tal situació en els dos dies hàbils següents a la recepció de la primera comunicació  
  
Article 57. Pòlissa de responsabilitat civil  
L'empresa estarà obligada a subscriure una pòlissa d'assegurança de responsabilitat civil per un import de, com a mínim, 225.231.81 euros amb els efectes i conseqüències compreses en la Llei de Contracte d'Assegurança.  
  
CAPÍTOL XIV  
  
Article 58. No-discriminació en les relacions laborals  
Les parts firmants del present conveni convenen expressament a recordar que en les relacions laborals hauran de respectar-se les normes de no-discriminació previstes en l'art. 17.2 del text refós de la Llei de l'Estatut dels Treballadors, o qualsevol disposició que el substituïsca, amb menció especial a la no-discriminació per raó de sexe i a l'aplicació de la Llei Orgànica per a la Igualtat Efectiva de Dones i Hòmens.  
  
  
Article 59  
D'acord amb el codi de conducta i la recomanació relativa a la protecció de la dignitat de la dona i de l'home en el treball de 27 de novembre de 1991, número 92/131 CEE, la direcció de l'empresa i la representació legal dels treballadors es comprometen a crear i mantindre un entorn laboral on es respecte la dignitat i llibertat sexual del conjunt de persones que treballen en este àmbit laboral, i actuar davant dels comportaments o conductes de naturalesa sexual, de paraula o de fet, exercitats en este àmbit que siguen ofensius per a la treballadora o el treballador que en siga objecte.  
  
Article 60  
1. Les parts firmants recomanen l'aplicació íntegra de l'Acord Marc Europeu sobre Assetjament i Violència en el Lloc de Treball, proposta comuna aconseguida durant la reunió plenària del dia 15 de desembre de 2006.  
2. A tal efecte, es manifesta que el dit acord reconeix que diverses formes d'assetjament i de violència, que poden ser físiques, psicològiques i/o sexuals, poden afectar llocs de treball.  
3. Conforme a l'esmentat acord, l'assetjament ocorre quan un o més treballadors, o un directiu, de manera repetitiva i deliberada abusen, amenacen o humilien una persona en circumstàncies relatives al treball. La violència ocorre quan un o més treballadors o caps, deliberadament, violen la dignitat del cap o del treballador, i afecten la seua salut i/o creen un ambient hostil en el treball.  
  
Article 61  
1. En cas que l'empresa pretenga modificar condicions substancials d'àmbit col·lectiu als treballadors a què es referix este conveni col·lectiu, de l'article 82.3 de l'ET, ho comunicarà a la representació legal dels treballadors, i indicarà les raons econòmiques, tècniques, organitzatives o de producció que concórreguen.  
2. S'obrirà un període de consultes no superior a 15 dies naturals de duració, a fi d'arribar a un acord, que requerirà la conformitat de la majoria de la representació legal dels treballadors, tot això d'acord amb el que regula l'article 41.4 de l'Estatut dels Treballadors.  
  
3. En cas de desacord, l'empresa i la representació legal dels treballadors, finalitzat el repetit termini de 15 dies naturals de consulta, sotmetran la discrepància als procediments de solució autònoma de conflictes arreplegats en el V Acord de Solució Extrajudicial de Conflictes Laborals de la Comunitat Valenciana.  
  
  
DISPOSICIONS FINALS   
  
Primera  
De conformitat amb allò que disposa l'article 84.2 de l'Estatut dels Treballadors, tindrà prioritat aplicativa respecte a allò que s'ha acordat en la mateixa matèria en el conveni col·lectiu estatal de les empreses de seguretat, el que disposa este conveni d'empresa en els seus articles del 14 al 21, 29, 32, 33, 35 (quant a la retribució de les vacacions) i del 46 al 54.  
  
Segona  
Amb la mateixa empara jurídica, l'article 84.2 de l'Estatut dels Treballadors no serà aplicable en l'empresa Grupo G Protección y Seguridad, SA, per ser matèria ja regulada en el seu conveni d'empresa, el que disposa el conveni col·lectiu estatal de les empreses de seguretat en els seus articles del 18 al 25, 37, 41, 42, 44, 45, 61, 62, del 64 al 74, 76, la disposició transitòria primera, la disposició transitòria segona, la disposició transitòria tercera i els annexos de salaris i altres retribucions.